Қазақстанда МГИМО бөлімшесі ашылады: 60 мың студент Ресейде оқып жүр
"Қазақстанда МГИМО бөлімшесі ашылады: 60 мың студент Ресейде оқып жүр" | "https://abai.kz/post/188471"
TITLE: Қазақстанда МГИМО бөлімшесі ашылады: 60 мың студент Ресейде оқып жүр
URL: https://abai.kz/post/188471
META: "Қазақстанда МГИМО бөлімшесі ашылады: 60 мың студент Ресейде оқып жүр" | "https://abai.kz/post/188471"
DATE: 01.10.2024
AUTHOR(s): Abai.kz
TOTAL WORDS: 382
TEXT: Қазақстанда Ресейлік Мәскеу мемлекеттік халықаралық қатынастар институтының филиалы ашылады. Бұл туралы Қазақстан президенті Қасым-Жомарт Тоқаев «Еуразия кеңістігіндегі орнықты даму және қауіпсіздік» атты конференцияда мәлімдеді. Президенттің айтуынша, қазір Ресейде 60 мыңнан астам қазақстандық студент оқиды. «Бүгінде елімізде Ресейдің танымал жоғары оқу орындарының филиалдары табысты жұмыс істеп келеді. Қазақстанда Мәскеу мемлекеттік халықаралық қатынастар институтының филиалын ашу жоспарланып отыр» , – деді Қасым-Жомарт Тоқаев. Алқа-қотан жиынға Ресей Президентінің көмекшісі Владимир Мединский мен Мәскеу мемлекеттік халықаралық қатынастар институтының ректоры Анатолий Торкунов қатысып, сөз сөйлеген. «Біз конференция тақырыбын кездейсоқ таңдаған жоқпыз. Мұның аясында экономика және қауіпсіздік саласындағы көпжақты ынтымақтастықтың дәстүрлі мәселелері климаттық күн тәртібіндегі жаңа сын-қатерлермен, сондай-ақ Еуразия кеңістігінде энергетика және көлік инфрақұрылымын дамытудың жай-жапсарымен бірге қаралды », – деді Анатолий Торкунов. «Еуразия кеңістігіндегі орнықты даму және қауіпсіздік» атты конференцияда сөз сөйлеген президент Қасым-Жомарт Тоқаев әлемде бұрын-соңды болмаған геосаяси тұрақсыздық жағдайында дипломатия шешуші рөлге ие болғанын атап өтті. «Геосаясат пен геоэкономикадағы түбегейлі өзгерістер, жаһандық деңгейдегі климаттық және демографиялық сын-қатерлер, пандемияның жаңа қаупі, қарулану бәсекесінің өрши түсуі, технологиялық прогресс, соның ішінде жасанды интеллектіні енгізу жағдайында стратегиялық тұрақтылық пен орнықты даму мәселелері баршамыз үшін өзекті бола түсті. Бұдан шығатын қорытынды анық: халықаралық қоғамдастық сындарлы диалогқа тың серпін беруі үшін күн тәртібіне оң өзгеріс жасауы қажет. Сондықтан біртұтас еуразиялық қауіпсіздік идеясы көпполярлы, әділетті және орнықты әлемдік тәртіпті қалыптастыруға тұжырымдамалық негіз бола алады », – деді Қасым-Жомарт Тоқаев. Бұдан кейін Мемлекет басшысы конференция қатысушыларына қоғамдық өмірдің барлық саласында жүзеге асырылып жатқан Қазақстандағы ауқымды өзгерістер жөнінде мәлімет берді. Қасым-Жомарт Тоқаевтың пікірінше, саяси реформалардың ең басты жаңалығы – Конституцияда Президент мандатын 7 жылдық бір мерзіммен шектеу туралы ереженің бекітілуі. «Мұндай норма посткеңестік елдердің, тіпті одан тысқары мемлекеттердің ешқайсысында жоқ. Менің ойымша, Президентті бір рет жеті жылға сайлау – оның сайлауалды бағдарламасы мен реформаларын жүзеге асыруға жеткілікті уақыт. Оған қоса Президент – халық жалдаған мемлекеттік қызметкер. Елімізде Заң мен Тәртіп үстемдік құруға тиіс екеніне сенімдімін. Тек сонда ғана реформаларды жүзеге асыруға, сондай-ақ Қазақстан экономикасына инвестиция тартуға қажетті жағдай жасай аламыз. Заң мен Тәртіп – Әділетті Қазақстанның негізі. Әділдікке қашан да, қай жерде де мұқтаждық бар. Біздің елде де солай. Қолға алған реформаларды іске асыру қаншалықты қиын болса да, діттеген мақсатымызға жетпей қоймаймыз. Оны ешкім тоқтатпақ тұрмақ, бағытынан жаңылдыра алмайды», – деді Мемлекет басшысы. Жиынға Қазақстан мен Ресейдің көрнекті ғалымдары, дипломатиялық қызмет ардагерлері, мемлекеттік органдар мен мекемелердің басшылары, саясаттанушылар және жастар ұйымдарының өкілдері қатысты. Abai.kz
